b'\n_START_ARTICLE_\nEmpir\n_START_PARAGRAPH_\nEmpir, tudi francoski cesarski slog (francosko empire = cesarstvo) je umetnostni slog poznega klasicizma, ki se je izoblikoval v Franciji za \xc4\x8dasa Napoleon Bonaparteja, ki je vladal kot cesar Napoleon I. Posebej se je raz\xc5\xa1iril pri dekoraciji notranjih prostorov, umetni\xc5\xa1kih in obrtni\xc5\xa1kih delih (npr. pohi\xc5\xa1tvena oprema, dekorativna keramika ipd.) ter pri obla\xc4\x8dilni modi. Ta izredno plodoviti slog je trajal samo okoli desetletje. V empirski umetnosti so zaznani vplivi anti\xc4\x8dne Gr\xc4\x8dije, rimske umetnosti, prisoten pa je tudi vpliv napoleonovih vojnih pohodov, Egipta ter renesanse.\n_START_SECTION_\nArhitektura\n_START_PARAGRAPH_\nArhitekta Charles Percier in Pierre-Fran\xc3\xa7ois-L\xc3\xa9onard Fontaine sta v tem novem slogu preuredila dvorca Malmaison in Saint-Cloud ter pala\xc4\x8do Tuileries. V Parizu so zgradili \xc2\xbbRue de Rivoli\xc2\xab, zgrajeni so bili spomeniki velikih dimenzij, npr. slavoloka Carousel in Slavolok zmage, Napoleonov steber na trgu Vendome in drugi). Pri dekoraciji prostorov v tem slogu so stropovi pogosto kasetirani (razdeljeni na polja) in poslikani z motivi iz rimskega obdobja, zlasti iz Pompejev. V_NEWLINE_veliki meri se uporabljajo tkanine damast, velur, brokat, ter svila in saten, postelje imajo baldahine z bogato draperijo.\n_START_SECTION_\nPohi\xc5\xa1tvo in oprema\n_START_PARAGRAPH_\nPohi\xc5\xa1tvo je strogo pravokotno raz\xc4\x8dlenjeno in simetri\xc4\x8dno. Pri izdelavi pohi\xc5\xa1tva (komode, pisalniki, konzole, mize, tabureji, psihe in no\xc4\x8dne omarice) se uporablja les mahagoni, okra\xc5\xa1en z intarzijami in vlo\xc5\xbeki iz biserne matice, slonovine, porcelana in fino cizeliranega brona. Moderni so bili zlo\xc5\xbeljivi stoli, le\xc5\xbealniki in pohi\xc5\xa1tvo s prevleko iz svetle\xc4\x8dega \xc4\x8drnega laka, okra\xc5\xa1eno z bronastimi pozla\xc4\x8denimi anti\xc4\x8dnimi okrasi (znaki in simboli rimskih legij, orli, stebri\xc4\x8di, sve\xc5\xbenji protja, pa tudi listi palm, girlandami, stebri, vazami in lovorjevimi venci), najve\xc4\x8dkrat v simetri\xc4\x8dni postavitvi.\n_START_SECTION_\nObla\xc4\x8dilna moda\n_START_PARAGRAPH_\nEmpir je znatno vplival na modo, \xc5\xbeenske so nosile obleke z visoko dvignjenimi pasovi in dolgimi naborki, segajo\xc4\x8de do tal, mo\xc5\xa1ki pa so nosili frak, \xc5\xa1iroke hla\xc4\x8de in dolge pla\xc5\xa1\xc4\x8de. Po vzgledu hrva\xc5\xa1kih najemni\xc5\xa1kih vojakov v francoski armadi in njihovih pisanih raznobarvnih ovratnih rut iz razli\xc4\x8dnih materialov, so se na francoskem dvoru uveljavile mo\xc5\xa1ke kravate.\n_START_SECTION_\nSlikarstvo in kiparstvo\n_START_PARAGRAPH_\nV slikarstvu so se uveljavili alegorijski in mitolo\xc5\xa1ki ter anti\xc4\x8dni prizori, podobe razko\xc5\xa1ja in dose\xc5\xbekov_NEWLINE_Napoleona ter cesarstva. Na slikah so poudarjeni detajli, kar je zna\xc4\x8dilno tudi za portrete iz tega obdobja._NEWLINE_V kiparstvu je opazen vpliv Antonia Canove._NEWLINE_Vse do leta 1830 je Empirski slog prednja\xc4\x8dil v umetnosti celotnega evropskega kontinenta, celo v Carski Rusiji, zatem ga je postopoma izrinil Bidermajer.'